"สังศิต" เสนอยกสลาก 100ล้านฉบับให้ผู้ค้ารายย่อย
"สังศิต" เสนอสำนักสลากนำสลากทั้งหมด 100 ล้านฉบับกระจายให้ผู้ค้ารายย่อยจำหน่ายคนละไม่เกิน 15 เล่ม
5 ต.ค. 2558

"สังศิต" เสนอสำนักสลากนำสลากทั้งหมด 100 ล้านฉบับกระจายให้ผู้ค้ารายย่อยจำหน่ายคนละไม่เกิน 15 เล่ม
นายสังศิต พิริยะรังสรรค์ คณบดีวิทยาลัยนวัตกรรมสังคม มหาวิทยาลัยรังสิต เปิดเผยว่า ปรากฏการณ์ที่มีผู้ค้าสลากสั่งจองสลากงวดวันที่ 16 ต.ค. 2558 จำนวน 18,900 เล่มคู่หมดภายใน 13 นาที และสั่งจองสลากงวดวันที่ 1 พ.ย. 2558 จำนวน 130,000 คู่ หมดภายใน 47 นาที แสดงให้เป็นว่ามีผู้ที่สนใจจะเข้ามาประกอบธุรกิจสลากเป็นจำนวนมากเกินกว่าจำนวนสลากที่สำนักงานสลากจะจัดพิมพ์ให้ได้ 
นายสังศิต  กล่าวว่า สิ่งที่สำนักงานสลากควรทำ คือ 1. ควรจำจัดจำนวนพิมพ์สลากไว้เพียง 50 ล้านคู่ หรือ 100 ล้านฉบับ  เพื่อรอดูสถานการณ์ความต้องการสลากที่แท้จริงในช่วงปลายปี 2558 ก่อน 
2. เนื่องจากจำนวนผู้สั่งจองสลากรายเล็กคือผู้สั่งจองระหว่าง 5 – 15 เล่ม มีสูงถึง 11,225 ราย คิดเป็นร้อยละ 63 ของจำนวนผู้จองสลากทั้งหมด ในขณะที่ผู้สั่งจองระหว่าง 20 – 50 เล่มมีเพียง 1,644 ราย คิดเป็นร้อยละ 37 ของผู้สั่งจองสลากทั้งหมด ดังนั้นตั้งแต่งวดวันที่ 15 พ.ย. 2558 เป็นต้นไป สำนักงานสลากควรให้ผู้สั่งจองๆ ได้เพียงไม่เกิน 15 เล่ม เพื่อให้สลากกระจายไปถึงมือของผู้ค้ารายย่อยให้มากขึ้น 
3.สำหรับในช่วงปลายปี 2558 โควตาสลากทั้งหมดอีก 74 ล้านฉบับจะหมดสัญญาลง สำนักงานสลากควรนำสลากทั้งหมดกระจายให้ผู้ค้ารายย่อยจำหน่ายได้คนละไม่เกิน 15 เล่มเช่นเดียวกัน นโยบายแบบนี้จะเป็นประโยชน์แก่ผู้ค้ารายย่อยได้อย่างแท้จริง